ROVANIEMEN HALLINTO-OIKEUS	LAUSUNTO	  HKA 21/2010
Oikeustalo, Valtakatu 17					
PL 8112, 96101 Rovaniemi
Puhelin 010 36 42900, Faksi 010 36 42995	1.11.2010		H 00017/10
Sähköposti rovaniemi.hao@oikeus.fi

Oikeusministeriölle

JULKISYHTEISÖN VAHINGONKORVAUSVASTUUTA KOSKEVA SELVITYS 
(Oikeusministeriön julkaisuja 59/2010)

Rovaniemen hallinto-oikeus esittää lausuntonaan kunnioittavasti seuraavaa:

Hallinto-oikeus kannattaa selvityksessä esitettyjä muutosehdotuksia.

On kuitenkin syytä kiinnittää huomiota siihen, että muutosehdotusten toteutuessa vahingonkorvausasioiden forumongelmat kärjistyisivät. Mikäli muutosehdotukset toteutuisivat ja muutoksenhakuvaatimus poistuisi, yleisten tuomioistuinten ja hallintotuomioistuinten roolit menisivät entistä enemmän sekaisin. Yleiset tuomioistuimet joutuisivat vahingonkorvausasioiden yhteydessä tutkimaan aikaisempaa useammin luonteeltaan julkisoikeudellisia asioita, vaikka tällaisten asioiden pitäisi kuulua hallintotuomioistuimille.

Hallinto-oikeus katsookin, että selvityksessä esitettyjen muutosehdotusten lisäksi olisi syytä selvittää myös sitä, tulisiko vahingonkorvauksesta päättäminen siirtää hallintotuomioistuimille silloin, kun pohja-asia on luonteeltaan julkisoikeudellinen. Hallinto-oikeuden käsityksen mukaan tällainen muutos olisi järkevää sekä asiakkaan että tuomioistuinten (niin yleisten tuomioistuinten kuin hallintotuomioistuintenkin) kannalta. 

Hallinto-oikeuden ylituomari	Pirkko Wesslin-Nenonen

Hallintopäällikkö		Kaisa Post